Diari Oficial de la Generalitat Valenciana


Sumari del DOGV 866, del 12-07-1988 (1988/811622)

ORDRE de 13 de juny de 1988, de la Conselleria de Cultura, Educació i Ciència, per la qual es regula la concessió de subvencions destinades a les Federacions Esportives de la Comunitat Valenciana.
----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1988/06/13/(4)/dof/vci/html**

### Dades del document

Número de DOGV
:   866

Data del DOGV
:   12-07-1988

Secció del DOGV
:   DISPOSICIONS GENERALS

Número del document
:   1988/811622


Data del document
:   13-06-1988

Organisme emissor
:   Conselleria de Cultura, Educació i Ciència

Tipus de document
:   Ordre

Ordre de 13 de juny de 1988, de la Conselleria de Cultura, Educació i Ciència, per la qual es regula la concessió de subvencions destinades a les Federacions Esportives de la Comunitat Valenciana.  
La Generalitat Valenciana pretén potenciar al màxim el desenrotllament d'una política esportiva en la nostra Comunitat, fomentant l'associacionisme esportiu i donant-ne suport a la realització dels programes i activitats.  
Dins d'aquesta actuació destaca, a nivell organitzatiu, el funcionament i la programació de les Federacions Esportives constituïdes en el nostre àmbit territorial.  
Un aspecte de la política de foment d'aquest tipus d'entitats ho constitueix la concessió de subvencions dins de les disponibilitats pressupostàries, per atendre la gestió de la despesa de l'activitat esportiva federada, amb els condicionaments que estableix aquesta Ordre.  
Per tot això, i d'acord amb l'art. 28 de la Llei 1/88, de 29 de febrer, de Pressuposts de la Generalitat Valenciana per a l'exercici 1988,  
ORDENE:  
Article 1  
La Conselleria de Cultura, Educació i Ciència, d'acord amb la dotació pressupostària disponible a tal efecte, concedirà subvencions a les Federacions Esportives de la Comunitat Valenciana constituïdes segons els Decrets 120/1984, de 12 de novembre, i 156/1983, del Consell de la Generalitat Valenciana, i les Ordres que els despleguen, per a col·laborar econòmicament en el desenvolupament dels programes, amb finalitats específicament esportives, en el seu àmbit territorial de competència, derivats dels. seus pressuposts anuals aprovats en Assemblea General Federativa, i amb el vist-i-plau de la Direcció General d'Esports.  
Article 2  
Les subvencions se satisfaran amb càrrec al Capítol IV de la Secció 09, Servei 10 i programa 457.1 del Pressupost de la Generalitat Valenciana per a 1988.  
Article 3  
S'aproven les bases que regulen el règim de subvencions previstes en la present Ordre, les quals figuren com a Annex I d'aquesta.  
DISPOSICIO TRANSITORIA  
Les Federacions esportives que hagen sol·licitat subvenció per a l'exercici de 1988 amb anterioritat a l'entrada en vigor d'aquesta Ordre, disposaran d'un termini de 10 dies hàbils per tal de reparar les possibles diferències.  
DISPOSICIO FINAL  
La Direcció General d'Esports és autoritzada a desplegar i executar el que disposa aquesta Ordre, la qual entrarà en vigor l'endemà de la publicació en el Diari Oficial de la Generalitat Valenciana.  
València, 13 de juny de 1988.  
El Conseller de Cultura, Educació i Ciència,  
CEBRIA CISCAR I CASABAN  
ANNEX I  
BASES PER LES QUALS ES REGULA EL REGIM DE SUBVENCIONS DESTINADES A LES FEDERACIONS ESPORTIVES DE LA COMUNITAT VALENCIANA  
Primera.- Les Federacions Esportives tindran a llur disposició en les Direccions Territorials i Servei de Federacions i Associacions Esportives de la Direcció General d'Esports de la Conselleria de Cultura, Educació i Ciència, el model d'instància necessari per formalitzar la sol·licitud, al qual hauran d'adjuntar l'avantprojecte de plans, programes i pressuposts de l'any actual, en el qual es contemplaran els capítols de despeses següents:  
1. Generals.  
2. Activitats.  
3. Tecnificació Esportiva.  
4. Docència.  
5. Promoció i Divulgació.  
d'acord amb els impresos que facilitarà el Servei de Federacions i Associacions Esportives.  
Segona.- Els programes i pressupostos inclouran la totalitat de les activitats de la Federació esportiva en l'àmbit autonòmic, amb independència de l'estructuració territorial d'aquesta a nivell provincial, comarcal o de zones.  
Tercera.- Els documents esmentats en la Base primera, emplenats com cal, seran dirigits a l'Hble. Sr. Conseller de Cultura, Educació i Ciència, i es podran presentar en les Direccions Territorials o Serveis Centrals de la Conselleria de Cultura, Educació i Ciència, o en qualssevol dels Centres establerts en l'article 66 de la Llei de Procediment Administratiu.  
Quarta.- El termini de presentació d'instàncies serà de 15 dies hàbils a partir de l'endemà de la publicació d'aquesta Ordre en el Diari Oficial de la Generalitat Valenciana.  
Cinquena.- La no formalització d'algun dels apartats dels documents esmentats, podrà ser objecte de denegació de la subvenció.  
També podrà ser causa de revocació de la subvenció no haver justificat com cal altres subvencions concedides anteriorment.  
Sisena.- Les Federacions subvencionades hauran de comunicar qualsevol eventualitat o modificació en el desplegament del projecte i les despeses, en el moment que es produesca.  
Setena.- En acabar el termini de presentació d'instàncies, la Direcció General d'Esports procedirà a l'estudi i la valoració de les sol·licituds i els programes presentats, i després d'això elevarà les propostes corresponents a l'Hble. Sr. Conseller de Cultura, Educació i Ciència qui les resoldrà.  
Vuitena.- Una vegada resolt l'expedient de subvencions es comunicarà als interessat l'aprovació o la denegació d'aquestes a través de la Direcció General d'Esports.  
Novena.- La realització del programa d'activitats per al qual hagués estat concedida la subvenció, serà d'exclusiva responsabilitat de l'Entitat, i també aniran a càrrec d?aquestes els mitjans humans i materials que calga per al compliment d'aquells.  
Desena.- L?abonament del 50% de la subvenció, corresponent al primer semestre de l'any, es produirà per endavant i a justificar.  
La quantia corresponent al 3r i 4t trimestres, serà abonada amb la justificació prèvia dels períodes anteriors dins dels 30 primers dies del període corresponent.  
Onzena.- Les Federacions esportives subvencionades justificaran cada quantitat percebuda, presentant per exemplar triplicat:  
1. Certificació de la despesa.  
2. Memòria informe de l'activitat realitzada, d'acord amb els models que el Servei de Federacions i Associacions Esportives els facilitarà, i  
3. Justificants originals per l'import corresponent a la subvenció concedida.  
Dotzena.- En el supòsit que les Entitats subvencionades no complesquen els requisits que es determinen en la base onzena, la Conselleria de Cultura, Educació i Ciència procedirà a deixar sense efecte les subvencions concedides, i arbitrarà el procediment per a la devolució de l'import ja abonat.  
Tretzena.- La Conselleria de Cultura, Educació i Ciència es reserva el dret de realitzar el seguiment de les activitats subvencionades, i també d'inspeccionar la destinació de la subvenció concedida, podent ser cause d'anul·lació o reducció l'incompliment del programa, en especial del seu objectiu, i l'ocultació de dades referents al total dels ingressos i les despeses de l'Entitat.


Còpia Permalink ELI